钦定古今图书集成/方舆汇编/职方典/第1388卷 > 《泷水县新城碑记》尹凤岐
## 钦定古今图书集成/方舆汇编/职方典/第1388卷 > 《泷水县新城碑记》尹凤岐

“肇庆之属邑。泷水去郡西南隅三百馀里，东接信宜，
西连岑溪，山深而险，地僻而陋，虽县市中居民甚少，
穷乡远村，猺獞错杂以居，而长山大谷之中，悉为其
窠穴，自古为民患。夫猺本百粤丑类，无恒心，无恒产，
灭绝礼义，弃遗国法，一旦窃发，民辄受害。守土之官，
虽有智力，亦莫能胜其仓卒之变。”泷水坐是素号难
治。正统戊辰，猺贼赵音旺鼓集群猺，倡为祸乱，乡村
骚动，其势日以滋蔓。有司弗克治，乃具事以闻。朝廷
不忍加兵，恐辜及良善，爰敕广东藩阃之臣，加意抚
谕，冀其悛改。贼乃背德，负固恃险，或出或潜，连岁不
顺。由是信宜、岑溪诸山叛猺，亦皆相应，而祸延及两
广数邑，而泷水之民肝脑涂地者过半，官府学宫、仓
库民舍，尽为贼所焚荡，亦惨已哉！迨景泰四年，贼愈
猖獗，皇上念赤子之遭荼毒，命将出师，以声罪致讨。
复选在廷良股肱之素负德望者，付之总督军务。而
今右都御史马公，实当两广。马公祇承明命，秉钺就
道，既檄两广总兵官各统精兵，分道据要，克日并进。
公亲率锐卒，不避险阻，穷探深入，直抵其巢穴。当时
捕敌者敢前，攻寨者争先。未几，首贼就擒，部落凶渠，
斩戮殆尽。已而诸山皆平，班师驻泷水。公抚摩其疮
痍之民，而尉劳甚至。因而叹曰：“泷水之险僻如是，匪
兵守贼何惧？匪城池民何恃？”驰奏既符所请，遂相其
原隰而城焉。又立千户所以镇之，择文武之兼资者
以董其役。得广东都指挥徐宁、肇庆府同知饶秉鉴
三君，相与协心戮力，图称“委任，夫匠出于军民而不
知劳，木石采于山林而不知费，始于景泰五年七月告成于六年之二月，计其周广六百六十丈有奇，阔
一丈六尺，为垛头千三百于城上以避矢石；穿水沟
凡五处于城下，以杀水势。其东南北三面”则建以门，
名曰“顺德”、“永安”、《武城》。门之上，各楼三间，砌筑缮完，岿
然一坚壁也。至若县治暨学宫，昔在陂陀之上，卑陋
不称；今皆迁于城内平广之地，与千户所而并立焉。
而凡庙堂廨宇，规制弘壮，视昔有加。夫其为役亦大
且勤矣。盖公之德，信服于人也深，以是虽有大役，亦
莫或以为勤也。昔南仲城于朔方，仲山甫城于东方，
此二臣之德，信于其君，覆于其民，虽千万载之下，可
考其功勤。惟我圣天子臣服万邦，承平日久，蠢尔猺
贼，窥乘间罅，寇害一隅，公以文武长才，除残去暴，补
弊立废，以牧其民，其勤于今，与周之南仲、山甫等。是
宜泷水之民被冒公德而不忘，相与立石以勒其大
勋，示永世也。兹秉鉴不远千里走伻致书于予，以求
言记。予昔官翰林，获与公相往还厚善，今归老于乡
侧，闻公之勋劳有补于国家如此，敢有不跃然而为
之言乎？公名昂，字景皋，河间沧州人也。